Regsaksie teen Volksrust-naamsverandering beplanFoto: Google Maps Die burgerregte-groep sal die hooggeregshof nader om die munisipaliteit te dwing om die dokumente beskikbaar te stel, wat AfriForum reeds in Julie vanjaar ingevolge die Wet op die Bevordering van Toegang tot Inligting (PAIA) versoek het. AfriForum het op 27 Julie 2015 formele regsbesware en ŉ petisie met sowat 3 000 handtekeninge teen die voorgestelde naamsversverandering van Volksrust na Elangwane, en Amersfoort na Zwelethu by die munisipaliteit ingedien. AfriForum het ook inligting van ŉ vertroulike bron ontvang dat die proses vir die naamsverandering nie korrek gevolg is nie, wat die gronde vir dié aansoek versterk. AfriForum het die volgende dokumente in hul PAIA-aansoek versoek: die munisipale raad se voorstelle oor die voorgestelde naamsverandering; agendas van die munisipale raadsvergadering oor die voorgestelde naamsverandering en besluite wat geneem is; notules van die munisipale raad se vergaderings oor die voorgestelde naamsverandering en die munisipale raad se naamsveranderingsbeleid. Volgens AfriForum het die munisipaliteit ondanks dié PAIA-aansoek tot dusver steeds nie gereageer nie. “AfriForum het op 14 Oktober 2015 ŉ interne appèl op die munisipaliteit beteken, wat hulle verplig om die dokumentasie binne 30 dae aan AfriForum beskikbaar te stel, sodat daar bepaal kan word of die korrekte prosedures tydens die naamsveranderingsproses gevolg is,” het Hein Gonzales, AfriForum se provinsiale koördineerder vir Mpumalanga, gesê. “Die regering beskou hulself te dikwels as verhewe bo die wet, en dit kan nie geduld word nie.” AfriForum meen dat die naamsveranderingsproses bloot ŉ stemwerwingsveldtog vir volgende jaar se verkiesing is. “Regerings- en munisipale amptenare sal egter persoonlik aanspreeklik gehou word vir alle verkwiste uitgawes wat tydens die proses aangegaan is.”